**Informatīvais ziņojums**

**„Par iespēju precizēt Sabiedriskā labuma organizāciju likumā sabiedriskā labuma organizāciju definīciju un darbības jēdzienu”**

**I. Ievads**

Ministru kabinets 2011.gada 20.decembrī izskatīja Korupcijas novēršanas un apkarošanas biroja (turpmāk – KNAB) Informatīvo ziņojumu „Par valsts vai pašvaldību budžetu finansētu institūciju darbību regulējošo normatīvo aktu pilnveidošanu” (protokola Nr.75, 38.§ 3.3.punkts) un deva uzdevumu Finanšu ministrijai – sagatavot un finanšu ministram līdz 2012.gada 31.oktobrim iesniegt noteiktā kārtībā Ministru kabinetā (turpmāk – MK) ziņojumu par iespēju precizēt Sabiedriskā labuma organizāciju likumā (turpmāk – Likums) sabiedriskā labuma organizāciju (turpmāk – SLO) definīciju un darbības jēdzienu, tajā skaitā nosakot kritērijus, pēc kuriem nosakāms SLO statuss. Savukārt, ar MK 2015.gada 27.janvāra sēdes protokola Nr.5 10.§ dotā uzdevuma izpildes termiņš tika pagarināts līdz 2015.gada 30.martam.

Izpildot MK doto uzdevumu, Finanšu ministrija (turpmāk – FM) sadarbībā ar Sabiedriskā labuma komisiju (turpmāk – Komisija), Tieslietu ministriju, Izglītības un zinātnes ministriju, Valsts ieņēmumu dienestu (turpmāk – VID), KNAB un nevalstiskajām organizācijām (turpmāk – NVO) izvērtēja esošo situāciju par SLO statusa piešķiršanu un par SLO darbības uzraudzību un konstatēja tās nepilnības, kas apgrūtina lēmuma par SLO statusa piešķiršanas pieņemšanu un SLO darbības vērtēšanu, kā arī veica SLO darbības jomu izvērtēšanu.

Informatīvā ziņojuma **mērķis** – vērtēt iespēju precizēt Sabiedriskā labuma organizāciju likumā SLO definīciju un darbības jēdzienu un analizēt SLO statusa piešķiršanas un SLO uzraudzības procesu.

**II. Esošā situācija**

**1. Iesaistītās institūcijas**

MK 2003.gada 29.aprīļa noteikumi Nr.239 “Finanšu ministrijas nolikums” nosaka, ka FM ir vadošā valsts pārvaldes iestāde finanšu nozarē, kas ietver arī SLO politikas veidošanu, ar to saprotot gan SLO tiesiskā regulējuma pilnveidošanu, gan SLO uzraudzības monitorēšanu (FM Nodokļu administrēšanas un grāmatvedības politikas departamenta 11.09.2012. reglaments Nr.12-16/14).

Papildus iepriekš minētajam FM ir iesaistīta Komisijasdarbā, tās deleģēts pārstāvis ir Komisijas priekšsēdētājs un vada tās darbu (MK 2004.gada 30.novembra noteikumu Nr.976 “Sabiedriskā labuma komisijas nolikums”).

Savukārt saskaņā ar Likumu:

* VID pieņem lēmumu par SLO statusa piešķiršanu vai atteikumu piešķirt SLO statusu, izsaka brīdinājumu SLO par Likuma normu neievērošanu un pieņem lēmumu par SLO statusa atņemšanu;
* Komisija sniedz VID atzinumu par SLO statusa pretendenta atbilstību SLO statusam lēmuma pieņemšanai par SLO statusa piešķiršanu;
* VID sadarbībā ar Komisiju veic SLO darbības uzraudzību;
* Komisija sniedz VID atzinumu par brīdinājuma izteikšanu un SLO statusa atņemšanu SLO;
* VID nodrošina SLO reģistra aktualizēšanu;
* VID nodrošina Komisijas darbu.

NVO pārstāvju atlasi darbam Komisijā nodrošina Kultūras ministrija, organizējot konkursu.

**2. Normatīvo aktu regulējums un informācijas pieejamība**

Likums stājās spēkā 2004.gada 1.oktobrī un tā mērķis ir veicināt biedrību un nodibinājumu, kā arī reliģisko organizāciju un to iestāžu sabiedriskā labuma darbību.

Likums nosaka:

1. kas var būt SLO, t.i., biedrības, nodibinājumi, reliģiskās organizācijas un to iestādes (turpmāk – RO), kuras veic sabiedriskā labuma darbību;
2. sabiedriskā labuma darbības jomas, t.i., labdarība, cilvēku tiesību un indivīda tiesību aizsardzība, pilsoniskas sabiedrības attīstība, izglītības, zinātnes, kultūras un veselības veicināšana, sporta atbalstīšana, vides aizsardzība, slimību profilakse un palīdzības sniegšana katastrofu gadījumos un ārkārtas situācijās, kā arī trūcīgo un sociāli mazaizsargāto personu grupu sociālās labklājības celšana;
3. kas nav sabiedriskā labuma darbība;
4. definē, kas ir ziedojums un tā veidus;
5. SLO statusa piešķiršanas un atteikumu piešķirt SLO statusu kārtību;
6. SLO uzraudzības un SLO statusa atņemšanas kārtību;
7. SLO darbības, kā arī mantas un finanšu līdzekļu izlietošanas ierobežojumus;
8. Komisijas izveidi un tās darbību;
9. SLO reģistra vešanu un uzturēšanu;
10. nosaka mantas sadali organizācijas likvidācijas gadījumā.

Līdz Likuma spēkā stāšanās brīdim FM sabiedriskajām organizācijām izsniedza atļauju saņemt ziedojumus, dodot tiesības ziedotājiem izmantot uzņēmumu ienākuma nodokļa (turpmāk - UIN) atlaides saskaņā ar likuma “Par uzņēmumu ienākuma nodokli” 20.pantu, t.i. neregulējot saņemto ziedojumu izlietošanu un nosakot tikai pienākumu regulāri publicēt informāciju par ziedotājiem un ziedojumu izlietojumu, kā arī nosakot 2 dažādus nodokļu atlaižu piemērošanas režīmus (85% un 90%). Savukārt, 2009.gada 20.oktobrī stājās spēkā likuma “Par uzņēmumu ienākuma nodokli” 20.1 pants [[1]](#footnote-1).

Tika noteiks vienots nodokļu atlaižu piemērošanas režīms un tas, izpildoties likumā “Par uzņēmumu ienākuma nodokli” 20.1panta nosacījumiem, ir piemērojams arī tad, ja ziedojums tiek veikts ne tikai Latvijā, bet arī citās ES dalībvalstīs vai EEZ valstīs reģistrētai SLO.

Atbilstoši Likuma deleģējumam ir pieņemti Ministru kabineta noteikumi:

* MK 2004.gada 30.novembra noteikumi Nr.976 ”Sabiedriskā labuma komisijas nolikums” (turpmāk – MK noteikumi Nr.976);
* MK 2004.gada 30.novembra noteikumi Nr.977 ”Noteikumi par biedrību un nodibinājuma pārstāvju izvirzīšanu un iekļaušanu Sabiedriskā labuma komisijā” (turpmāk – MK noteikumi Nr.977);
* MK 2005.gada 4.janvāra noteikumi Nr.11 ”Noteikumi par sabiedriskā labuma organizāciju administratīvajiem izdevumiem”;
* MK 2005.gada 11.janvāra noteikumi Nr.32 ”Noteikumi par sociāli mazaizsargāto personu grupām”;
* MK 2010.gada 5.maija noteikumi Nr.407 “Noteikumi par biedrības, nodibinājuma, reliģiskās organizācijas vai tās iestādes iepriekšējā gada darbības pārskata un turpmākās darbības plāna veidlapas paraugu”;
* MK 2010.gada 21.jūnija noteikumi Nr.566 ”Noteikumi, par kārtību, kādā nodod likvidējamās sabiedriskā labuma organizācijas mantu, un kritērijiem, pēc kādiem nosaka sabiedriskā labuma organizāciju, kurai nodod likvidējamās sabiedriskā labuma organizācijas mantu”.

Savukārt valsts programmas “Pilsoniskas sabiedrības stiprināšana un attīstība. 2005. - 2009.gads” ietvaros NVO institūts – Pētniecības un apmācības programma nevalstiskajām organizācijām (autors Mareks Indriksons) bija izstrādājis “Rokasgrāmata sabiedriskā labuma organizācijām”, kura līdz 2015.gadam e-vidē bija pieejama gan latviešu, gan krievu valodā.

Visa informācija par SLO statusa piešķiršanu un uzraudzību, kā arī SLO reģistrs un cita noderīga informācija ir pieejama VID mājas lapā (<https://www.vid.gov.lv>) sadaļā “Sabiedriskā labuma statuss”.

VID Klientu apkalpošanas centros ir pieejamas konsultācijas, kā arī ir iespējams elektroniski iesniegt pieteikumu padziļinātai konsultācijai un 2 dienu laikā VID speciālists vienosies par individuālas konsultācijas sniegšanas laiku.

Bez tam, saskaņā ar Iesniegumu likuma regulējumu, VID sniedz rakstisku skaidrojumu un atbildes uz SLO neskaidrajiem jautājumiem.

**Secinājumi**:

* Normatīvie akti nodrošina valsts politikas regulējumu SLO darbības jomā;
* Publiski ir pieejams skaidrojums un informācija, kas ir saistīta ar SLO statusa iegūšanu, saglabāšanu.

**3. SLO un sabiedriskā labuma darbības definīcija**

Likuma 3.pants nosaka, ka “Sabiedriskā labuma organizācijas ir biedrības un nodibinājumi, kuru statūtos, satversmē vai nolikumā norādītais mērķis ir sabiedriskā labuma darbība, kā arī RO, kuras veic sabiedriskā labuma darbību, ja šīm biedrībām, nodibinājumiem un reliģiskajām organizācijām piešķirts SLO statuss un ja tās izlieto savus ienākumus darbībām, kurām nav komerciāla rakstura un kuras vērstas uz sabiedriskā labuma darbības nodrošināšanu, ievērojot šā Likuma [11.](http://likumi.lv/doc.php?id=90822#p11) un [12.pantā](http://likumi.lv/doc.php?id=90822#p12) noteiktos ierobežojumus”.

Likums skaidri un nepārprotami nodefinē SLO būtību, norādot subjektus, kuri var būt SLO, un tikpat nepārprotami norāda SLO darbības virzienus.

Likuma 2.panta pirmajā daļā ir dota sabiedriskā labuma darbības definīcija: “Sabiedriskā labuma darbība ir tāda darbība, kas sniedz nozīmīgu labumu sabiedrībai vai kādai tās daļai, it sevišķi, ja tā vērsta uz labdarību, cilvēktiesību un indivīda tiesību aizsardzību, pilsoniskas sabiedrības attīstību, izglītības, zinātnes, kultūras un veselības veicināšanu un slimību profilaksi, sporta atbalstīšanu, vides aizsardzību, palīdzības sniegšanu katastrofu gadījumos un ārkārtas situācijās, sabiedrības, it īpaši trūcīgo un sociāli mazaizsargāto personu grupu sociālās labklājības celšanu”.

Sabiedriskā labuma darbības definīcija ir vispārīga, līdz ar to jomu uzskaitījums ir plašs un ir atsevišķi gadījumi, kad konkrētais lietotājs tās interpretē atbilstoši izpratnei vai vajadzībai. Šī Likuma kontekstā reliģiskā darbība[[2]](#footnote-2)3 nav uzskatāma par sabiedriskā labuma darbību.

Vērtējums par sabiedriskā labuma darbības nozīmīgu labumu sabiedrībai vai kādai tās daļai ir subjektīvs. Tāpēc Likuma 2.panta pirmajā daļā vārdi “it sevišķi” rada neizpratni un pieļauj citu Likumā nenosauktu darbības jomu attiecināšanu uz sabiedriskā labuma darbību. Šī brīža sabiedriskā labuma darbības definīcija dot iespēju elastīgi reaģēt uz izmaiņām un vajadzībām sabiedrībā, tomēr iepriekš minētie vārdi paplašina sabiedriskā labuma darbību uz jebkuru darbība veidu.

Likuma 2.panta otrajā daļā ir pateikts, kas nav uzskatāma par sabiedriskā labuma darbību, t.i., tā ir tāda darbība:

“- kas vērsta uz politisko organizāciju (partiju) vai to vēlēšanu kampaņu atbalstīšanu,

- tādā apjomā, kādā tā vērsta uz biedrības un nodibinājuma biedru vai dibinātāju un ar tiem saistītu personu privāto interešu un vajadzību apmierināšanu, izņemot darbību, ko veic biedrība vai nodibinājums, kas dibināts un darbojas, lai aizstāvētu sociāli mazaizsargāto personu grupu un trūcīgo personu un ģimeņu tiesības un intereses;

- kas vērsta uz ziedojumu vākšanu trešajām personām, par to ieturot samaksu, kas pārsniedz likumā noteikto ierobežojumu administrēšanas izdevumiem.”

Likums precīzi norāda darbības, kuras nav attiecināmas uz sabiedriskā labuma darbību. Taču vienlaikus ir iespējams, ka SLO ienākumus var izmantot nevis tiešai peļņas gūšanai, bet pastarpināti, kas būtu pielīdzināms to izmantošanai komerciāla rakstura darbībai un SLO nebūtu pieļaujama.

Tādējādi no šobrīd spēkā esošajām Likuma normām izriet, ka SLO:

1. ir biedrība, nodibinājums, reliģiska organizācija vai tās iestāde, kurai ir piešķirts SLO statuss;
2. pamatdokumentā - statūtos, satversmē vai nolikumā norādītais mērķis ir sabiedriskā labuma darbība. Reliģiskajām organizācijām pamatdarbība ir reliģiskā darbība un ne vienmēr pamatdokumentā ir norādīta sabiedriskā labuma darbība atbilstoši Likumā noteiktajam;
3. veic sabiedriskā labuma darbību;
4. nedrīkst izlietot savus ienākumus komerciāla rakstura darbībām (peļņas gūšanas nolūkā);
5. nedrīkst būt saistīta ar politisko partiju darbību;
6. darbība nedrīkst būt vērsta uz savu biedru vai dibinātāju interešu un vajadzību apmierināšanu, izņemot, ja tā darbojas, lai aizstāvētu sociāli mazaizsargāto personu grupu un trūcīgo personu un ģimeņu tiesības un intereses.

Tādējādi organizācijai savā darbībā ir jāievēro visi iepriekš minētie nosacījumi. Komisija tos vērtē, gan piešķirot SLO statusu, gan arī veicot SLO darbības uzraudzību.

Ja organizācija atbilst SLO (Likuma 3.pants) definīcijai un tās veiktā darbība atbilst sabiedriskā labuma darbības (Likuma 2.pants) definīcijai, tai ir tiesības saņemt nodokļu likumos noteiktos nodokļu atvieglojumus, bet ziedotājiem ir tiesības izmantot nodokļu atvieglojumus vai atsaukt ziedojumu (Likuma 4.pants), ja tie ir izlietoti neatbilstoši Likumā noteiktajiem ierobežojumiem.

Valsts ir noteikusi īpašu labvēlības statusu SLO, , radot iespēju SLO piesaistīt vairāk ziedotāju un to naudas līdzekļus, jo ziedotājiem – UIN maksātājiem – ir tiesības piemērot UIN atlaidi 85% no ziedojuma apmēra. Savukārt fiziskajām personām – iedzīvotāju ienākuma nodokļa (turpmāk – IIN) maksātājiem saskaņā ar likumā “Par iedzīvotāju ienākuma nodokli” noteikto ir tiesības piemērot IIN atvieglojumus (IIN likme – 23%), samazinot ar IIN apliekamo ienākumu par veiktajiem ziedojumiem, kas nepārsniedz 20% no maksātāja apliekamā ienākuma. Tādejādi SLO būtībā saņem valsts finansējumu netiešā veidā. SLO veic sabiedriskā labuma darbību sabiedrības interesēs un ievēro Likumā noteiktos pienākumus un mantas un finanšu līdzekļu izlietošanas ierobežojumus.

**Secinājumi:**

1. SLO definīcija ir skaidra un visaptveroša;
2. Likumā sabiedriskā labuma darbības jomu skaidrojums dod iespēju elastīgi reaģēt uz izmaiņām un sabiedrības vajadzībām;
3. SLO ienākumus ir iespējams pastarpināti izmantot peļņas gūšanas rakstura darbību atbalstam.
4. Likuma normu uzskaitījumā par to, kas nav uzskatāma par sabiedriskā labuma darbību, nav norādīts, ka nav atbalstāma nekāda profesionālā darbība.

**4. SLO statusa piešķiršanas kārtība**

Šobrīd SLO statusa piešķiršana noris samērā vienkārši, ja ir izpildīta prasība, ka iesniedzēja statūtos vai citā pamatdokumentā ir iekļauts mērķis veikt sabiedriskā labuma darbību un ir plānots veikt šādu darbību. Piemēram, arī tikko dibināta NVO, kuras statūtu mērķos ir paredzēts veikt sabiedriskā labuma darbību var saņemt SLO statusu, pat ja tā līdz pieteikuma iesniegšanai un izskatīšanai Komisijā nav veikusi nekādu darbību, t.sk. sabiedriskā labumu darbību. Tāpat gadījumos, kad NVO pārstāvjiem nav pieredzes un tā ir tikko dibināta, organizācijai ir tiesības pretendēt uz SLO statusu. Faktiski, piešķirot SLO statusu, organizācijai tiek dots zināms “uzticības kredīts”, paļaujoties uz NVO statūtos norādītajiem mērķiem un to, ka tā veiks plānoto darbību, kas norādīta Iepriekšējā gada darbības pārskata un turpmākās darbības plāna veidlapā (apstiprināta ar MK 2010.gada 5.maija noteikumiem Nr.407 “Noteikumi par biedrības, nodibinājuma, reliģiskās organizācijas vai tās iestādes iepriekšējā gada darbības pārskata un turpmākās darbības plāna veidlapas paraugu”).

Vairums RO, kuras vēlas iegūt SLO statusu, parasti plāno veikt darbību labdarības un kultūras veicināšanas jomās. Tomēr praksē ir konstatēts, ka reliģiskajām organizācijām ir ļoti grūti nodalīt labdarību vai kādu citu sabiedriskā labuma darbības jomu no reliģiskās darbības, kas pēc būtības ir šo organizāciju pamatdarbība. Praksē vērojami arī sarežģījumi ar valsts vai vietējas nozīmes kultūrvēsturisko pieminekļu (parasti baznīcas un tām pielīdzināmas būves), kas ir nozīmīga kultūrvēsturiskā mantojuma daļa, saglabāšanas, atjaunošanas un uzturēšanas.

Likuma 7.pants nosaka SLO statusa pretendenta pieteikumā iesniedzamos dokumentus, par SLO statusa pretendentu vērtējamo informāciju, kārtību papildu informācijas pieprasīšanai, pienākumu Komisijai sniegt atzinumu, kas ietver vērtējumu par Likumā noteikto nosacījumu izpildi un piešķiramo sabiedriskā labuma darbības jomu VID lēmuma pieņemšanai, kā arī kārtību, kādā lēmums par SLO statusa piešķiršanu tiek pieņemts un stājās spēkā.

VID lēmumu par SLO statusa piešķiršanu vai atteikumu piešķirt SLO statusu pieņem, izvērtējot dokumentus un ziņas, kas iesniegti atbilstoši Likuma 7.panta trešajā un ceturtajā daļā norādītajam, tai skaitā arī Komisijas atzinumu. Komisija vērtē organizācijas statūtos noteikto mērķu, organizācijas veiktās un plānotās darbības, kā arī patieso labuma guvēju jeb mērķa grupas atbilstību Likuma normām.

Vienlaikus ir iespējamas situācijas, kad VID un Komisijas viedoklis un SLO statusa pretendenta izpratne par SLO statusa pretendenta organizācijas mērķiem un plānotās vai veicamās darbības atbilstību Likumā noteiktajam atšķiras. Tādēļ ļoti būtiska loma ir VID, Komisijas un SLO statusa pretendenta organizācijas pārstāvju vienotai izpratnei par sabiedriskā labuma darbību.

Likuma 8.pants nosaka, ka VID pieņem lēmumu atteikt SLO statusa piešķiršanu, ja SLO statusa pretendenta (izņemot RO) darbības mērķis nav sabiedriskā labuma darbība un tā darbība neatbilst sabiedriskā labuma darbības būtībai, ja ir konstatēta SLO statusa pretendenta darbībā būtiski normatīvo aktu pārkāpumi, ja ir nodokļu parādi, vai ja Likumā noteiktajā termiņā nav iesniegti visi Likumā noteiktie dokumenti un ziņas.

Jāatzīst, ka Likums neierobežo organizācijas atkārtota iesnieguma par SLO statusa piešķiršanu iesniegšanu arī pēc lēmuma par atteikumu piešķirt SLO statusu saņemšanas. Organizācija nākamajā dienā pēc šāda lēmuma saņemšanas var iesniegt iesniegumu par SLO statusa piešķiršanu arī tad, ja nav mainījušies lietas faktiskie apstākļi, t.i., ne statūtos noteiktie darbības mērķi, ne faktiskā un plānotā darbība. Praksē šādi gadījumi rada lieku administratīvo slogu Komisijai un VID, kas būtu novēršami, paredzot Likumā pienākumu NVO precizēt (novērst) lēmumā par atteikumu piešķirt SLO statusu minētos apstākļus un tikai tad iesniegt atkārtoti iesniegumu SLO statusa saņemšanai ne ātrāk kā gadu pēc VID lēmuma par atteikumu piešķirs SLO statusu pieņemšanas.

**Secinājumi:**

1. SLO statusu iegūt ir vienkārši;
2. SLO statusa piešķiršanas procesā vērtē organizācijas atbilstību Likuma nosacījumiem, kas attiecas gan uz organizācijas mērķiem, darbību un sabiedrībai ~~sa~~sniedzamo labumu;
3. Reliģisko organizāciju statūtos visbiežāk ir norādīti tikai reliģiskās darbības mērķi, kas Likuma izpratnē nav sabiedriskā labuma darbība. Likums neparedz pieņemt lēmumu par atteikumu piešķirt SLO statusu reliģiskai organizācijai, ja tās statūtu, satversmes vai nolikuma mērķi neatbilst sabiedriskā labuma darbības būtībai;
4. Likumā ir noteikti visi iespējamie gadījumi lēmumam par atteikumu piešķirt SLO statusu;
5. Nav noteikta kārtība, kad NVO var vērsties VID ar iesniegumu par SLO statusa piešķiršanu atkārtoti pēc lēmuma par atteikumu piešķirt SLO statusu.

**5. SLO uzraudzība**

**Vispārīgie principi**

Likuma 13.pants nosaka SLO darbības uzraudzību un, lai to realizētu, katrai SLO katru gadu VID ir jāiesniedz iepriekšējā gada darbības pārskats un gada pārskats. VID šos dokumentus un citu VID rīcībā esošo informāciju apkopo un izvērtē, pēc tam iesniedz Komisijai, kura izskata un izvērtē SLO darbības atbilstību sabiedriskā labuma darbības būtībai. Likums nosaka sasniedzamo mērķi un apraksta atsevišķas veicamās darbības, bet skaidri nenosaka visu iesaistīto institūciju pienākumus un atbildību SLO uzraudzības procesā. Komisijas darbība un lēmumu pieņemšanas procedūra ir noteikta MK 2004.gada 30.novembra noteikumos Nr.976 “Sabiedriskā labuma komisijas nolikums” (turpmāk - Komisijas nolikums), savukārt VID veicamās darbības SLO uzraudzībai izriet no Likuma normām. Praksē atbildības sadalījums starp Komisiju un VID, kā arī SLO darbības vērtēšanai veicamie uzdevumi nav skaidri nodalīti.

No Likuma normām izriet, ka ar SLO statusa uzraudzību saprotam SLO saņemto ziedojumu un dāvinājumu izlietojuma vērtēšanu un citu finanšu līdzekļu izlietojuma atbilstību Likumā noteiktajam.

**Ziedošana**

Likumā ir dota ziedojuma un ziedojumu veidu definīcija sabiedriskā labuma darbības kontekstā, kā arī noregulētas personas tiesības saņemt nodokļu likumos noteiktos nodokļu atvieglojumus. Tas nozīmē, ka saskaņā ar likuma “Par uzņēmumu ienākuma nodokli” 20.1pantu un likuma “Par iedzīvotāju ienākuma nodokli” 10.pantu persona, kura veic ziedojumu SLO, var samazināt budžetā maksājamos nodokļus.

Saskaņā ar līgumu starp ziedotāju un SLO - ziedojuma saņēmēju ziedotājam ir tiesības atprasīt ziedojumu, ja SLO saņemtos ziedojumus ir izlietojusi neatbilstoši noteiktajam mērķim. Taču jāatzīst, ka šāda prakse nav izplatīta, jo ziedotājam ir ierobežotas iespējas pārliecināties kā trešā persona (faktiskais labuma guvējs, kurš saņēmis no ziedojuma saņēmēja finansējumu (ziedojumu)) izlieto ziedojumus, ja ziedojuma saņēmējs nav sniedzis šādu informāciju. Neatkarīgi no ziedojuma izlietošanas veida, ziedotājam ir tiesības piemērot likumā “Par uzņēmumu ienākuma nodokli” un likumā “Par iedzīvotāju ienākuma nodokli” paredzētās nodokļu atvieglojumus. Ja SLO izlieto ziedojumu neatbilstošiem mērķiem, tā, ievērojot labas pārvaldības principu un Likuma 14.panta trešo daļu saņem brīdinājumu par statusa atņemšanu, kas ietekmē organizācijas darbību nākotnē, vai tai tiek atņemts SLO statuss, taču neatstāj iespaidu uz nesaņemtajiem valsts budžeta ieņēmumiem. Lai sakārtotu minēto jautājumu, ir nepieciešams Likumā paredzēt atbildību SLO par ziedojuma izlietojumu atbilstoši tā mērķim un, gadījumā, ja ziedojums tiek izlietots neatbilstoši tā mērķim, SLO ir pienākums atmaksāt valsts budžetā negūtos nodokļu ieņēmumus, aprēķinot tos no attiecīgajā taksācijas gadā izlietoto ziedojumu apmēra.

Bez tam ir situācijas, kad netiek ievērots ziedojuma bezatlīdzības raksturs, t.i., ka ziedojuma saņēmējam nedrīkst tikt prasīts veikt atlīdzības rakstura darbības. Rodas situācijas, kad sponsorētie līdzekļi apzināti vai neapzināti tiek pielīdzināti ziedojumam. Sponsorēšana, kas ir mārketinga instruments un tiek veikta ar mērķi gūt abpusēju labumu, ir būtiski atšķirīga no ziedošanas un nekvalificējas nodokļu atlaižu piemērošanai.

**Darbības vērtēšana**

Ar sabiedriskā labuma organizācijas darbības uzraudzību ir saprotama ne tikai veicamās sabiedriskā labuma darbības, bet arī Likuma 11.panta otrajā daļā[[3]](#footnote-3)5 noteikto ierobežojumu ievērošana attiecībā uz saimnieciskās darbības ieņēmumu izmantošanu, atbilstības vērtēšana.

Likumā ir noteikts, ka sabiedriskā labuma darbībai jāsniedz nozīmīgs labums sabiedrībai vai tās daļai. Lai to varētu izvērtēt, ir nepieciešama vispusīga informācija par SLO darbību un tās līdzekļu izlietojumu. Šobrīd normatīvie akti nenosaka prasības sniedzamās informācijas detalizācijai, taču Likums, ja tas ir nepieciešams, ļauj VID pieprasīt papildu informāciju. Tāpēc ir izveidojusies prakse, ka atbilstoši Likumā noteiktajam VID un Komisija lūdz SLO iesniegt detalizētu informāciju par ziedojumu izlietojumu, lai varētu vērtēt to izlietojuma atbilstību Likuma prasībām.

SLO darbība neaprobežojas viena gada robežās, jo parasti ziedotāji ir dāsni kalendārā gada beigās, kad var prognozēt peļņu, un attiecīgi saņemtais ziedojums tiek izlietots nākamajā gadā vai arī tiek realizēti projekti vairāku gadu garumā. Tas pats ir attiecināms uz gadījumiem, kad SLO ir izteikts brīdinājums, un ir jāvērtē, vai tā ir ņēmusi vērā iepriekš izteiktos aizrādījumus.

Tāpat ir situācijas, kad vienu projektu realizē vairākas organizācijas vai arī finanšu līdzekļi ar konkrētu uzdevumu tiek nodoti citām personām. Tad SLO darbības vērtēšanas process ir daudz komplicētāks un Komisijai vērtēšanas process ir ilgstošāks un apjomīgāks.

**Labuma guvēji**

Lai izvērtētu SLO sabiedriskā labuma darbības nozīmīgumu, ir nepieciešams to vērtēt kontekstā ar sabiedriskā labuma guvējiem. Šobrīd ir strikti noteikts, uz ko nav vēršama sabiedriskā labuma darbība, nevis ir uzskaitīts, kas var būt sabiedriskās labuma darbības labuma guvēji. Komisija, vērtējot SLO darbību, ir izveidojusi praksi vērtēt sabiedriskā labuma guvējus.

**Sabiedriskā labuma darbības interpretācija**

Tāpat, vērtējot vai veicot sabiedriskā labuma darbību, pastāv darbības jomu interpretācijas iespējas. Līdz ar to reizēm Komisijas un VID vērtējums par konkrētas SLO veiktās sabiedriskā labuma darbības atbilstību Likuma normām var atšķirties no pašas organizācijas viedokļa.

**Reliģiskās organizācijas**

RO iegūst SLO statusu, pamatojoties uz Iepriekšējā gada darbības pārskata un turpmākās darbības plāna veidlapā ietverto un organizācijas pārstāvju sniegto informāciju par tās veikto vai plānoto sabiedriskā labuma darbību. Tomēr faktiskā situācija liecina, ka nereti RO nespēj nodalīt sabiedriskā labuma darbību no reliģiskās darbības. Tāpat RO ir grūtības ievērot Likumā noteiktos mantas un finanšu līdzekļu ierobežojumus, jo šo organizāciju pamatdarbība ir reliģiskā darbība, nevis sabiedriskā labuma darbība

Pēc stāvokļa uz 2013.gada 1.janvāri Reliģisko organizāciju reģistrā bija reģistrētas 1246, no kurām 82 RO, kurām bija piešķirts SLO statuss tajā pašā laikā 2013.gadā 26 RO, kuras ir SLO, tika izteikti brīdinājumi gan par Likuma normu neievērošanu (21 RO ziedojumi nav izlietoti sabiedriskā labuma darbībai, 5 RO nepieciešamo informāciju sniedza tikai pēc brīdinājuma izteikšanas). Savukārt, 2013.gadā ir pieņemti 3 lēmumi par SLO statusa atņemšanu RO.

Pēc stāvokļa uz 2014.gada 1.janvāri bija 87 RO, kurām piešķirts SLO statuss (60 RO piešķirts SLO statuss kultūras veicināšanas jomā). Savukārt, laika periodā no 2014.gadā 29 RO, kurai ir SLO statuss, ir izteikts brīdinājums un pieņemti 5 lēmumi par SLO statusa atņemšanu.

RO ir tiesības dibināt biedrību vai nodibinājumu, kam tiktu piešķirtas SLO, tādējādi tiktu nodalīta reliģiskā darbība no sabiedriskā labuma darbības.

**SLO saimnieciskā darbība**

Veicot uzraudzības funkciju, ir konstatēti gadījumi, kad SLO sistemātiski veic saimniecisko darbību un saimnieciskā darbība kļūst par organizācijas pamatdarbību. Faktiski sabiedriskā labuma darbība paliek “otrā plāna darbība”. SLO statuss dod iespēju izmantot nodokļu atvieglojumus un citus labumus (nemaksāt uzņēmumu ienākuma nodokli, iespēja izmantot pašvaldību piešķirtos labumus, ir nepieciešams mazāks līdzfinansējums ES un EEZ fondu projektu realizācijā), tādējādi kropļojot uzņēmējdarbības vidi, radot nevienlīdzīgus nosacījumus viena un tā paša saimnieciskās darbības veida veicējiem. Šāda veida darbības, ja tās ietver tikai atsevišķus sabiedriskā labuma darbības elementus, būtu attiecināmas uz sociālo uzņēmējdarbību un ierobežojamas SLO ietvaros.

Tas, ka SLO nevar veikt saimniecisko darbību tādā apmērā, kad tā kļūst par pamatdarbību, izriet arī no Biedrību un nodibinājumu likuma 7.panta pirmās daļas[[4]](#footnote-4)6 par tiesībām veikt saimniecisko darbību.

Jāņem vērā tendence, kad reģistrēto NVO skaits strauji pieaug (skat. tabulu “Informācija par SLO statusa piešķiršanu un atņemšanu 2005.-2014.gadā” 12.lapā).

Saskaņā ar VID sniegto informāciju SLO, kuru kopējos ieņēmumos saimnieciskās darbības ieņēmumi bija vairāk kā 50%, ir šāds skaits:

- 2012.gadā 189 SLO (168 biedrības, 16 nodibinājumi un 5 RO)

- 2013.gadā 190 SLO (159 biedrības, 26 nodibinājumi un 5 RO).

Tātad vidēji 10% no visām SLO saimnieciskās darbības ieņēmumi ir vairāk kā 50% no visiem kopējiem ieņēmumiem.

Lai risinātu problēmu, ka biedrības un nodibinājumi, kuri nav UIN maksātāji, kā pamatdarbību veic saimniecisko darbību, kropļojot uzņēmējdarbības vidi, MK ar 2014.gada 12.novembra protokola lēmuma Nr.61 29.§ punktā ir devusi uzdevumu Tieslietu ministrijai, izvērtēt šo situāciju.

**Secinājumi:**

1. Likumā ir noteikti SLO uzraudzības principi;
2. Likums nosaka vispārējus principus un prasības SLO sniedzamajai informācijai par ziedojumu un saimnieciskās darbības ieņēmumu izlietojumu;
3. Likums nenosaka, kas ir sabiedriskā labuma guvēji, t.i., tās sabiedrības mērķa grupas, uz kurām ir jābūt vērstai sabiedriska labuma darbībai;
4. Likums nosaka VID un Komisijas kopīgu sadarbību SLO darbības vērtēšanas procesā;
5. Likumā ir ziedojuma definīcija, taču praksē ir gadījumi, kad ziedošana tiek jaukta ar sponsorēšanu;
6. Komisija*,* vērtējot SLO darbību, ņem vērā iepriekšējos gados veikto SLO darbību, VID iepriekš izteiktos brīdinājumus;
7. Komisijai, VID pārstāvjiem un NVO pārstāvjiem pastāv iespēja atšķirīgi interpretēt sabiedriskā labuma darbības jomas, veicot SLO uzraudzību;
8. Trešajai daļai RO, kurām piešķirts SLO statuss, ir grūti nodalīt reliģisko darbību no sabiedriskā labuma darbības, t.i. ievērotLikumānoteiktos ierobežojumus;
9. RO, kurām ir piešķirts SLO statuss, ir sarežģījumi ar reliģiskās un sabiedriskā labuma darbības uzskaites nodalīšanu;
10. SLO darbības vērtējumā iekļauj ne tikai saņemto ziedojumu, bet arī saimnieciskās darbības ieņēmumu izlietojumu;
11. Šobrīd nodokļu maksātājam ir tiesības piemērot nodokļu atlaidi par ziedojumu SLO, neatkarīgi no ziedojuma faktiskā izlietojuma. Ziedotājs ne vienmēr var pārliecināties par ziedojuma izlietojumu.
12. Šobrīd Likums nenosaka ierobežojumu SLO veikt saimniecisko darbību arī tad, ja tā kļūst par organizācijas pamatdarbību. Šāds ierobežojums ir noteikts Biedrību un nodibinājuma likuma 57.panta pirmās daļas 2.punktā.
13. **Sabiedriskā labuma komisijas darbība**

Saskaņā ar Likuma 6.pantu izveidotā Komisija ir koleģiāla konsultatīva institūcija, kurā vienādā skaitā ietilpst pilnvarotas amatpersonas (Finanšu ministrijas, Izglītības un zinātnes ministrijas, Kultūras ministrijas, Labklājības ministrijas, Tieslietu ministrijas un Vides un reģionālas attīstības ministrijas), kā arī biedrību un nodibinājumu pārstāvji, kuri ir kompetenti un kuriem ir pieredze kādā no sabiedriskā labuma darbības jomām. Tādējādi tiek nodrošināta vispusīga (objektīva) SLO dokumentu un darbības, kā arī SLO saņemto ziedojumu izlietojuma atbilstības Likuma nosacījumiem izvērtēšana. Saskaņā ar MK noteikumu Nr.976 Komisiju vada Finanšu ministrijas pārstāvis.

Likums nosaka, ka Komisija:

1. pēc biedrības, nodibinājuma vai RO iesnieguma un tam pievienoto dokumentu izskatīšanas sniedz VID atzinumu par NVO darbības atbilstību vai neatbilstību sabiedriskā labuma darbības būtībai,
2. izskata SLO iesniegtos dokumentus par sabiedriskā labuma darbību, sniedz VID atzinumu par SLO mantas un finanšu līdzekļu izlietojuma atbilstību vai neatbilstību Likuma normām,
3. sniedz atzinumus ar ieteikumu VID brīdināt vai atņemt SLO statusu, ja konstatēta Likuma normu neievērošana.

Ņemot vērā SLO skaita pieaugumu vidēji par 250 organizācijām katru gadu, ik gadu palielinās uzraugāmo SLO skaits. Tas nozīmē, ka gan VID, gan Komisijai palielinās darba apjoms, lai sagatavotu SLO dokumentus, tos izskatītu un izvērtētu organizāciju veiktās sabiedriskā labuma darbības atbilstību Likumā noteiktajam.

SLO skaita pieaugumam ir arī potenciāla negatīva ietekme uz valsts budžeta ieņēmumiem, jo lielākam subjektu lokam ir tiesības izmantot likumos noteiktos nodokļu atvieglojumus.

Taču neatkarīgi no saimniecisko darījumu[[5]](#footnote-5)7 apjoma (ietver visus SLO ieņēmumus), arī tad, ja SLO vispār nav veikusi darbību, Likums paredz šo SLO darbības uzraudzību, t.i., VID un Komisijai ir pienākums vērtēt SLO iesniegtos dokumentus.

VID ir sniedzis informāciju, ka SLO, kurām nav bijuši ieņēmumi (kopējo ieņēmumu summa 0 latu):

* 2012.gadā – 207 SLO (176 biedrības, 30 nodibinājumi un 1 RO);
* 2013.gadā – 227 SLO, (198 biedrības, 29 nodibinājumi).

Tādējādi apmēram 10% SLO vispār neveic darbību.

**Secinājumi:**

1. Valsts pārvaldes un NVO pārstāvju līdzdalību šajā procesā nodrošina pamatotu un vispusīgu vērtējumu;
2. Komisija pārstāv gan valsts, gan sabiedrības intereses un ir veiksmīgs sadarbības modelis starp valsti un NVO (sabiedrību);
3. Palielinoties SLO skaitam, proporcionāli palielinās Komisijas un VID darba apjoms;
4. VID pieņemtie lēmumi par SLO statusa piešķiršanu, ziedotājiem dodot tiesības izmantot nodokļu atlaides, ietekmē valsts budžeta ieņēmumus. Taču vienlaicīgi SLO risina daudzus sabiedrībai aktuālus jautājumus ātrāk, elastīgāk un nereti ar mazāku resursu izlietojumu;
5. Neatkarīgi no SLO saimniecisko darījumu apjoma Komisijai un VID ir jāvērtē SLO darbība.

**7. Informācija par SLO skaitu un ziedojumu apjomu**

Saskaņā ar VID (Sabiedriskā labuma organizāciju reģistra turētāja) sniegto informāciju par SLO skaitu pēc stāvokļa uz 2015.gada 1.janvāri – **2 294**.

Saskaņā ar Uzņēmumu reģistrā pieejamo informāciju līdz 2015.gada 1.janvārim reģistrētas un no:

* *Biedrību un nodibinājuma reģistrā* reģistrētas (aktīvas) bija 21 126 biedrības un 1 554 nodibinājumi;
* *Reliģisko organizāciju un to iestāžu reģistrā* reģistrētas (aktīvas) bija 1 280 reliģiskās organizācijas un to iestādes.

Tādējādi secināms, ka no visām biedrībām, nodibinājumiem un reliģiskajām organizācijām pēc stāvokļa uz 2015.gada 1.janvāri 9,6% organizācijām ir SLO statuss.

**Informācija par SLO statusa**

**piešķiršanu un atņemšanu 2005.-2013.gadā**

|  |  |  |  |  |  |
| --- | --- | --- | --- | --- | --- |
| Gads | Biedrību un nodibinājumu reģistrēšanas dinamika | Reliģiskās organizācijas un to iestādes | Organizāciju, kurām piešķirts SLO statuss, skaits | SLO, kurām atņemts SLO statuss, skaits | NVO, kurām atteikts piešķirt SLO statusu, skaits |
| 1991-2003 | - | 1134 | - | - | - |
| 2004. | 1674 | 21 | - | - | - |
| 2005. | 4157 | 7 | 608 | 0 | 22 |
| 2006. | 4168 | 8 | 294 | 30 | 10 |
| 2007. | 2475 | 7 | 170 | 52 | 11 |
| 2008. | 1215 | 13 | 234 | 64 | 11 |
| 2009. | 1577 | -1 | 192 | 48 | 29 |
| 2010. | 1743 | 3 | 254 | 41 | 26 |
| 2011. | 1648 | 8 | 315 | 51 | 34 |
| 2012. | 1435 | 22 | 263 | 53 | 42 |
| 2013. | 1428 | 17 | 226 | 87 | 60 |
| 2014 | 1160 | 7 |  |  |  |
| **Kopā:** | **22680\*** | **1 246** | **2 294\*\*** | **339** | **185** |

\* Esošo biedrību un nodibinājumu skaits, ņemot vērā no reģistra izslēgtās organizācijas. Informācija sagatavota, pamatojoties uz Uzņēmumu reģistra statistikas datiem.

\*\*Kopējais SLO skaits nav vienāds ar NVO, kurām piešķirts SLO statuss, jo iespējama situācija, kad organizācijai, kurai jau ir SLO statuss, piešķir šo statusu papildu sabiedriskā labuma darbības jomā.

Datu avots: FM un VID apkopotā informācija.

Gan SLO statusa piešķiršana vai atteikums piešķirt SLO statusu, gan SLO statusa atņemšana, izņemot Likumā noteiktajos gadījumos, t.i., dokumentu neiesniegšana un nodokļu parādu esamība, un brīdinājumu izteikšana par Likuma normu neievērošanu, notiek, pamatojoties uz Komisijas atzinumu. Tas nozīmē, ka VID veic Likumā noteiktās darbības pēc Komisijas atzinuma saņemšanas.

**Informācija par Komisijas un VID darbu, veicot SLO uzraudzību**

|  |  |  |  |  |
| --- | --- | --- | --- | --- |
| Gads | Izteikto brīdinājumu  skaits kopā | t.sk. RO | Organizāciju, kurām atņemts SLO statuss, skaits | t.sk. RO |
| 2012. | 24 | 4 | 53 | 5 |
| 2013. | 109 | 22 | 87 | 3 |
| 2014.\* | 816 | 29 | 50 | 5 |

\*- par periodu no 2014.gada 1.janvāra līdz 2014.gada 22.septembrim

Datu avots: VID informācija.

Secināms, ka pieaug to RO skaits, kurām ir grūti ievērot Likumā noteiktos finanšu līdzekļu izlietojuma ierobežojumus.

**Saņemto un izlietoto ziedojumu apjoms**

**par 2010. – 2013.gadu\***

( EUR)

|  |  |  |  |  |  |  |  |
| --- | --- | --- | --- | --- | --- | --- | --- |
| **2010.gads** | | **2011.gads** | | **2012.gads** | | **2013.gads** | |
| Saņemto ziedojumu summa | Izlietoto ziedojumu summa | Saņemto ziedojumu summa | Izlietoto ziedojumu summa | Saņemto ziedojumu summa | Izlietoto ziedojumu summa | Saņemto ziedojumu summa | Izlietoto ziedojumu summa |
| 45 756 925 | 44 903 307 | 51 026 002 | 48 537 831 | 54 310 685 | 47 430 796 | 54 314 686 | 47 995 569 |

Datu avots: VID informācija.

Tādējādi secināms, ka Komisija un VID 2013.gadā ir vērtējusi 2012.gadā izlietotos ziedojumu 47,996 milj. EUR apmērā atbilstību Likuma normām.

**III. Problēmu izklāsts un rīcība**

**1. Normatīvo aktu regulējums un informācijas pieejamība**

Šobrīd informācija par SLO statusa iegūšanu, SLO darbību ir publicēta VID mājas lapā un ir pieejama visiem interesentiem.

Savukārt, valsts programmas “Pilsoniskas sabiedrības stiprināšana un attīstība. 2005. – 2009.gads” ietvaros NVO institūta Pētniecības un apmācības programma nevalstiskajām organizācijām ietvaros izstrādātā “Rokasgrāmata sabiedriskā labuma organizācijām”, kas ir labs skaidrojošais materiāls. Taču, ņemot vērā, ka nav zināmi autora tiesību pārņēmēji, saskaņā ar Autortiesību likumu, rokasgrāmatas precizēšana un papildināšana nav iespējama. Šobrīd neprecizitāte šajā materiālā ir par to, ka iesniegums par SLO statusa piešķiršanu ir iesniedzams VID.

Šobrīd nav nepieciešama rīcība attiecībā uz informācijas pieejamību, jo, mūsuprāt, informācijas pieejamība ir nodrošināta.

**2. SLO un sabiedriskā labuma darbības definīcija**

1. Visiem SLO statusa piešķiršanas un SLO uzraudzības procesā iesaistītajiem veidojas dažāda izpratne par sabiedriskā labuma darbības jomām. Lai novērtu iespēju interpretēt sabiedriskā labuma darbības jomas, FM sadarbībā ar NVO un Komisijas darbā iesaistīto ministriju pārstāvjiem ir sagatavojusi jomu skaidrojumu šī Likuma izpratnē:

|  |
| --- |
| LABDARĪBA ir mantas vai naudas līdzekļu, laika, zināšanu vai citu SLO privāto resursu plānota nodošana sociāli mazaizsargāto personu grupām, nesaņemot par to nekādu atlīdzību un neuzliekot pretpienākumu.  CILVĒKTIESĪBU UN INDIVĪDA TIESĪBU AIZSARDZĪBA nodrošina konkrētu personu vai personu grupu cilvēktiesību un indivīda tiesību aizstāvību, kā arī informēšanu par to.  PILSONISKAS SABIEDRĪBAS ATTĪSTĪBA ir iedzīvotāju līdzdalības paaugstināšana demokrātiskajā procesā un pilsoniskās izglītības, attīstot iedzīvotāju pilsonisko zināšanu, prasmju un attieksmju pilnveidošanu, veicināšana.  IZGLĪTĪBAS VEICINĀŠANA ir sistematizēta zināšanu un prasmju apguves process, kas tiek veikts papildus valstī noteiktajai izglītības sistēmai, un mūžizglītība.    ZINĀTNES VEICINĀŠANA ir intelektuālās darbības sfēru, kurā ar teorētiskām vai eksperimentālām metodēm tiek iegūtas un apkopotas zināšanas, ja tas tiek veikts papildus valstī noteiktajai zinātnes un tehnoloģijas attīstības politikai un tās īstenošanai.  KULTŪRAS VEICINĀŠANA ir nemateriālā kultūras mantojuma un kultūras vērtību saglabāšana, apzināšana, popularizēšana, kultūrvēsturisko pieminekļu saglabāšana, kā arī radošo procesu attīstība.  VESELĪBAS VEICINĀŠANAir veselību veicinošu pasākumu organizēšana, lai nodrošinātu sabiedrības fizisku, garīgu un sociālu labklājību.  SLIMĪBU PROFILAKSE ir iedzīvotāju informēšana par veselības jautājumiem, tādējādi palielinot indivīda spējas aktīvi piedalīties savas un ģimenes locekļu veselības saglabāšanā, uzlabošanā un veicināšanā.  SPORTA ATBALSTĪŠANA ir fiziskās kultūras attīstīšana, amatiersporta pasākumu, t.sk. treniņa procesa nodrošināšanu un atbalstīšanu, kā arī citu fiziskās kultūras un amatiersporta aktivitāšu atbalstīšana.  VIDES AIZSARDZĪBA ir pasākumu kopums vides kvalitātes saglabāšanai un dabas resursu ilgtspējīgas izmantošanas nodrošināšanai.    PALĪDZĪBAS SNIEGŠANA KATASTROFU GADĪJUMOS UN ĀRKĀRTAS SITUĀCIJĀS ir palīdzības sniegšana situācijās, kas apdraud cilvēku dzīvību vai veselību, izraisa cilvēku upurus, nodara materiālos zaudējumus vai kaitējumu videi un pārsniedz skartās sabiedrības spēju novērst sekas ar attiecīgajā teritorijā esošo, reaģēšanā iesaistīto operatīvo dienestu resursiem.    TRŪCĪGO UN SOCIĀLI MAZAIZSARGĀTO PERSONU GRUPU SOCIĀLĀS LABKLĀJĪBAS CELŠANA ir palīdzības sniegšanu personām, kuru ienākumi un materiālā stāvokļa līmenis atbilst Ministru kabineta noteiktajam trūcīgas personas statusam. |

Tāpat Likuma 2.pantā lietotais termins “nozīmīgu labumu” un iestarpinājums “it īpaši”, ļaut interpretēt šajā pantā norādītās sabiedriskā labuma darbības jomas.

|  |  |
| --- | --- |
| **Rīcība:** | Nepieciešams precizēt Likuma 2.panta pirmo daļu, plašāk aprakstot katru darbības jomu, un papildināt jau esošo Likuma 2.pantu ar subjektiem, kas nevar būt SLO. |

Likums nosaka, ka SLO nedrīkst izlietot savus ienākumus peļņas gūšanas rakstura darbībām, tomēr neizslēdz iespēju, ka praksē SLO ienākumi tiek novirzīti tādiem pasākumiem, kur pastarpināti labuma guvējs būs persona, kuras darbībai ir peļņas gūšanas raksturs. Tas nozīmē, ka ir nepieciešams skaidrāk noteikt, lai ziedojuma saņēmējs nodrošina ziedojumu izlietojuma izsekojamību.

No Likuma konteksta ir saprotams, ka SLO darbībā nav pieļaujams atbalsts profesionāļiem nevienā no sabiedriskā labuma darbības jomām, t.i., SLO nedrīkst atbalstīt profesionālo darbību, jo tas neatbilst sabiedriskā labuma darbības būtībai. Taču tas nepārprotami nav noteikts nevienā no Likuma normām un līdz ar to rada interpretācijas iespējas un paplašina sabiedriskā labuma darbības jēdzienu.

Praksē ir gadījumi, kad kāda sabiedrības daļa, gūstot labumus no SLO veiktās darbības, nostāda savas vajadzības augstāk kā sabiedrības vajadzības, t.i. sabiedriskā labuma darbības rezultātā izveidojas nevienlīdzīga situācija, indivīdam labvēlīgāks stāvoklis. Šādas situācijas nebūtu pieļaujamas un Likumam būtu jānosaka, ka šāda darbība nav uzskatāma par sabiedriskā labuma darbību. Šis nosacījums nebūtu attiecināms uz to sabiedrības daļu, kas ir personas ar īpašām vajadzībām.

|  |  |
| --- | --- |
| **Rīcība:** | 1. Nepieciešams papildināt Likuma 2.panta otro daļu ar papildu nosacījumiem par to, kāda darbība nav uzskatāma par sabiedriskā labuma darbību, ietverot nosacīju, ka nav atbalstāma profesionāla darbība un ziedotājam jānodrošina informācijas pieejamība par ziedojuma izlietojumu līdz gala labuma guvējam. 2. Nav atbalstāma tāda sabiedriskā labuma darbība, kas sniedz jebkādu labumu tādai mērķu grupai, kas gūto labumu izmanto savas profesionālās darbības nodrošināšanai vai attīstībai. Izņemot gadījumus, ja saņemto labumu izmanto Likumā noteikto mērķu grupu izglītošanai, apmācībai. 3. Papildināt Likuma 2.panta otro daļu ar papildu nosacījumu, ka nevalstiskās organizācijas darbība komersanta labā (atbalsta sniegšana, konsultēšana u.c.) nav sabiedriskā labuma darbība. 4. Likumā noteikt pienākumu SLO atskaitīties par ziedojuma faktisko izlietojumu, arī tad, ja cita organizācijai ir gala saņēmējs un izlietotājs. Ja tās ir vairākas SLO, tad tās ir jāvērtē kopā. 5. Nepieciešams papildināt Likuma 2.panta otro daļu ar pantu, kas noteiktu, ka par SLO darbību nav uzskatāma darbība par atlīdzību. |

**3. SLO statusa piešķiršanas kārtība**

Līdzšinējā pieredze liecina, ka izpratne par sabiedriskā labuma darbību rodas tad, ja organizācija ir veikusi darbību un organizācijas pārstāvjiem ir zināma pieredze. Līdz ar to ir nepieciešams pārskatīt SLO statusa piešķiršanu tikko dibinātām organizācijām un paredzēt, ka pirms SLO statusa piešķiršanas ir vērtējama organizācijas darbība konkrētā laika posmā. Tomēr šāda pieeja NVO radīs arī zināmas problēmas, jo daudzos citos procesos (piemēram, pašvaldību telpu noma NVO, dalība dažādos projektos) ir noteikts, ka attiecīgajām organizācijām ir nepieciešams SLO statuss uzreiz, nevis pēc kāda noteikta laika perioda.

Lai sakārtotu SLO statusa piešķiršanu, nepieciešams precizēt regulējumu, nosakot stingrākus SLO statusa piešķiršanas nosacījumus un izstrādājot SLO statusa piešķiršanas kritērijus, piemēram: nosakot, ka SLO statusu var piešķirt organizācijai, kura vismaz gadu ir darbojusies kādā no sabiedriskā labuma darbības jomām un ir pierādījusi, ka spēj veikt un veic sabiedriskā labuma darbību kādā no Likumā noteiktajām darbības jomām.

|  |  |
| --- | --- |
| **Rīcība:** | Nepieciešams papildināt Likuma 7.pantu ar papildu nosacījumiem, ka SLO statusu var piešķirt ne ātrāk kā gadu pēc dibināšanas vai tās dibinātājs ir cilvēks ar vismaz viena gada pieredzi darbā NVO, kā arī ar nosacījumu, ka NVO ir darbojusies atbilstoši statūtos noteiktajiem mērķiem. Viena gada pieredze šajā normā būtu saprotama ar aktīvu darbību, respektīvi NVO (arī dibinātāja NVO) ir veikusi uzdevumus statūtos noteikto mērķu sasniegšanai. |

Šobrīd Likumā nav atrunāti nosacījumi, kas regulētu situāciju, ja organizācija ir saņēmusi VID lēmumu par atteikumu piešķirt SLO statusu. Savukārt, VID lēmumu par atteikumu piešķirt SLO statusu pieņem, pamatojoties uz Komisijas sniegtu atzinumu. Tas nozīmē, ka gan VID, gan Komisija ir izvērtējusi SLO statusa pretendenta atbilstību un konkrēti norāda, kāpēc tai nepiešķir SLO statusu. Pieredze liecina, ka šādos gadījumos, organizācijai atkārtoti iesniedzot iesniegumu par SLO statusa piešķiršanu, faktiski nekas nav mainījies un tiek nelietderīgi izmantots VID un Komisijas resursi atkārtoti izskatot un vērtējot organizācijas atbilstību SLO būtībai.

|  |  |
| --- | --- |
| **Rīcība:** | Nepieciešams papildināt Likumu ar normu par to, ka, ja organizācija ir saņēmusi VID lēmumu par atteikumu piešķir SLO statusu, tad atkārtoti iesniegumu par SLO statusa piešķiršanu var izskatīt ne ātrāk kā pēc gada, kad stājies spēkā lēmums par atteikumu piešķiet statusu un konstatētā trūkuma (nepilnības) novēršanas. |

**4. SLO uzraudzība**

Ņemot vērā to, ka Likums nosaka vispārējos principus un sasniedzamo mērķi, ne vienmēr ir skaidrs atbildības un rīcības sadalījums starp Komisiju un VID. Likums nosaka, ka tiesiskos lēmumus/administratīvos aktus pieņem VID, pamatojoties uz Komisijas sniegto atzinumu, izņemot Likumā atrunātos gadījumus. Izveidojusies situācija, ka Komisijas darbību nosaka Likums un Komisijas nolikums. Savukārt par VID lomu šajā procesā ir vispārējas atsauces Likumā, kā rezultātā rodas neizpratne par konkrētu rīcību SLO uzraudzības procesā. No iepriekš minētā izriet nepieciešamība noteikt tiesības un pienākumus VID līdzīgi kā tas noteikts Komisijai.

|  |  |
| --- | --- |
| **Rīcība:** | Nepieciešams papildināt Likumu ar normu par VID veicamajām darbībām, pienākumiem un tiesībām SLO uzraudzības procesā. |

Likumā ir dota ziedojuma definīcija šī Likuma izpratnē, praksē ir gadījumi, kad tiek jaukti termini “ziedošana” un “sponsorēšana”. Sponsorēšana ir savstarpēji izdevīgs darījums starp sponsorējuma saņēmēju un devēju. Tātad sponsorējums nav attiecināms uz sabiedriskā labuma darbību, kas ir pamats tiesībām ziedotājam izmantot nodokļu atlaides. Līdz ar to ir nepieciešams izstrādāt un papildināt Likumu ar sponsorēšanas definīciju.

|  |  |
| --- | --- |
| **Rīcība:** | Nepieciešams papildināt Likumu ar sponsorēšanas definīciju. |

Līdzīgi kā SLO statusa piešķiršanas procesā, veicot sabiedriskā labuma darbības atbilstības vērtēšanu, ir nepieciešama vienota izpratne par sabiedriskā labuma darbības jomām. Komisijai un VID izveidojas labā prakse sabiedriskā labuma darbības atbilstības vērtēšanā, tomēr pastāv iespēja, kad, mainoties Komisijas sastāvam vai atsevišķiem deleģētajiem pārstāvjiem, organizāciju darbība tiek vērtēta atšķirīgi.

Dažkārt vērtēšanas procesā tiek konstatēts, ka finansējums “klejo” starp organizācijām, t.i., ziedojuma saņēmējs ir viena organizācija, bet izlietotājs cita. Lai varētu kvalitatīvi vērtēt šādus procesus, ir nepieciešams noteikt ziedojuma saņēmējai – SLO pienākumu sniegt informāciju par ziedojuma faktisko izlietojumu un tā atbilstību Likumā noteiktajam.

Ziedojuma devējam ir tiesības saņemt informāciju un ziedojuma saņēmējam ir pienākums sniegt informāciju ziedojuma devējam, ja tāds ir zināms, lai novērstu sabiedriskā labuma darbībai neatbilstošu ziedojuma izlietojumu.

Vērtējot SLO sabiedriskā labuma guvējus, rodas jautājumi vai jebkuram sabiedrības loceklim ir jābūt labuma guvējam, vai tādējādi netiek apmierinātas kādas sabiedrības daļas privātās intereses. Liela mēroga pasākumos, piemēram, Dziesmu svētki, ne vienmēr var nošķirt vai noteikt patiesos labuma guvējus. Tāpat ir problēma nodrošināt, ka projekta ietvaros sabiedriskā labuma guvēji būs tikai MK 2005.gada 11.janvāra noteikumos Nr.32 “Noteikumi par sociāli mazaizsargāto personu grupām”. Lietderīgi būtu iekļaut citās Likuma normās regulējošus nosacījumus par to, kas ir sabiedriskā labuma darbības jomas un kādas darbības nav attiecināmas uz sabiedriskā labuma darbību.

|  |  |
| --- | --- |
| **Rīcība:** | 1. Nepieciešams precizēt Likuma 2.panta pirmo daļu un papildināt jau esošo Likuma 2.pantu par darbības jomām. 2. Nepieciešams Likumā noteikt tiesības ziedotājam saņemt informāciju par ziedojuma izlietojumu atbilstoši mērķim un ziedojuma saņēmējam noteikt pienākumu ziedotājam sniegt šo informāciju. 3. Jāpapildina Likums ar skaidrojumu, kas ir labuma guvējs. 4. Nepieciešams paredzēt atbildību SLO par ziedojuma izlietojumu atbilstoši tā mērķim (arī gadījumos, ja SLO nodod ziedojumu mērķa sasniegšanai citai NVO) un, gadījumā, ja ziedojums tiek izlietots neatbilstoši tā mērķim, noteikt organizācijai pienākumu atmaksāt valsts budžetā negūtos nodokļu ieņēmumus. Tas attiecināms uz gadījumiem, kad ziedotājs ir piemērojis nodokļu atlaidi, taču SLO nav izlietojusi ziedojumu sabiedriskā labuma darbībai un tai ir atņemts SLO statuss; 5. Precizēt Likuma 11.panta otro daļu, attiecībā uz ienākumiem no saimnieciskās darbības, konkrēti atrunājot kāda saimnieciskās darbības ieņēmumu daļa ir ieskaitāma šajā kopsummā – izlietotā vai visa, kurai piemēroti atvieglojumi. |

Izveidojusies pretrunīga situācija, kad SLO saimnieciskā darbība ir kļuvusi par pamatdarbību, kropļojot uzņēmējdarbības vidi un kas ir pretrunā arī ar Biedrību un nodibinājumu likumā noteikto. Tas nozīmē, ka SLO, izmantojot tiesību aktos noteiktos atvieglojumus un labumus, rada nevienlīdzīgas konkurences apstākļus ar komersantiem, kuri darbojas tajās pašās jomās. SLO būtība nav saimnieciskās darbības veikšana, bet gan sabiedriskā labuma darbība. Lai novērstu radušos situāciju, ir nepieciešams iestrādāt Likumā attiecīgu regulējumu, kas nosaka, ka, ja kalendārajā gadā saimnieciskās darbības ieņēmumi ir vairāk kā 51% no visu SLO saimniecisko darījumu kopsummas, SLO statuss tiek anulēts.

|  |  |
| --- | --- |
| **Rīcība:** | Likumu papildināt ar jaunu pantu, kas noteiktu ierobežojumus SLO veikt regulāru saimniecisko darbību, t.i., SLO saimnieciskajai darbībai kļūstot par pamatdarbību, tā zaudē SLO statusu. |

**5.Sabiedriskā labuma komisijas darbība**

Pamatproblēma Komisijas kvalitatīva darba nodrošināšanai ir lielais SLO, kuras sniedz atskaites par sabiedriskā labuma darbību, skaits. Ik gadus SLO skaits palielinās vidēji aptuveni par 250 organizācijām. Tāpat Komisija izskata visas SLO atskaites neatkarīgi no to veiktās vai neveiktās darbības, kas ir Komisijas un VID resursu nelietderīga izmantošana. Pamatojoties uz iepriekš minēto, ir nepieciešams noteikt uz konkrētiem faktiem par NVO darbību balstītu SLO statusa piešķiršanas procesu. Likumā noteikt Komisijā izskatāmās SLO, nosakot, ka, ja SLO nav vispār veikusi darbību vai nav saņemti ziedojumi un SLO nav veikusi saimniecisko darbību, šo SLO atskaites Komisijai nav jāizskata.

Saskaņā ar MK noteikumiem Nr.976 Komisijas pilnvaru laiks ir noteikts 3 gadi. Tas nozīmē, ka Komisijas sastāvs mainās katru trešo gadu un, ja kāds no Komisijas locekļiem nepiesakās vai konkursa kārtībā netiek izvirzīts uz nākošo Komisijas sastāvu, netiek nodrošināta pēctecība, ne vienmēr tiek praktizēta labās prakses/pieredzes pārņemšana. To varētu novērst, mainot nosacījumu par visas Komisijas locekļu nomaiņu vienlaicīgi, bet gan nosakot, ka katrs Komisijas loceklis var strādāt 3 gadus no dienas, kad ir sācis pildīt Komisijas locekļa pienākumus. Vienlaikus, lai nodrošinātu pilnvērtīgu Komisijas darbu, ir nepieciešams no NVO izvirzītajiem Komisijas locekļiem segt ceļa izdevumus, kas radušies, veicot Komisijas locekļa darba pienākumus.

|  |  |
| --- | --- |
| **Rīcība:** | 1. Papildināt Likuma 13.pantu, nosakot, pie kādiem nosacījumiem SLO atskaites tiek iesniegtas izvērtēšanai Komisijai un to, ka atskaišu izvērtēšanas funkcijas veikšanu nodrošina VID. 2. Papildināt Likuma 14.pantu, nosakot VID veicamās darbības SLO statusa atņemšanai, neiesaistot Komisiju. 3. Veikt grozījumus MK noteikumos Nr.976, nosakot, ka komisijas locekļus apstiprina finanšu ministrs un katrs Komisijas loceklis strādā 3 gadus no dienas, kad ir sācis pildīt Komisijas locekļa pienākumus. 4. Papildināt Likumu ar normu ar VID tiesībām pieņemt lēmumu par SLO statusa atņemšanu, ja SLO, kura neveic darbību divus gadus vai ilgāk un šajā periodā nav saņēmušas ziedojumus. |

**IV. Priekšlikumi turpmākai rīcībai.**

Lai izpildītu MK doto uzdevumu un novērstu citas identificētās problēmas:

1. sagatavot grozījumus Sabiedriskā labuma organizāciju likumā:
   * precizējot SLO definīciju;
   * precizējot sabiedriskā labuma darbības jomu skaidrojumu;
   * papildinot ar nosacījumiem, kas nav uzskatāma par sabiedriskā labuma darbību;
   * definējot, kas ir labuma guvējs;
   * nosakot ierobežojumus SLO veiktajai saimnieciskajai darbībai arī gadījumos, kad tā kļūst par organizācijas pamatdarbību;
   * pilnveidojot SLO statusa piešķiršanas kārtību;
   * konkretizējot veicamo SLO uzraudzības procesu;
   * iekļaujot sponsorēšanas definīciju;
   * nepieciešams papildināt Likumu ar normu par VID veicamajām darbībām, pienākumiem un tiesībām SLO uzraudzības procesā.
2. Pilnveidot MK noteikumos Nr.976 noteikto kārtību Komisijas locekļu iecelšanai un darbībai.
3. Papildināt likuma “Par Valsts ieņēmumu dienestu” attiecībā uz VID kompetenci SLO statusa uzraudzības procesā.

Finanšu ministrs J.Reirs

2015.04.21. 13:31

6947

Lukšo, 67095522

Irita.Lukso@fm.gov.lv

Kalvāne, 67095526

[Gundega.Kalvane@fm.gov.lv](mailto:Gundega.Kalvane@fm.gov.lv)

1. Rezidentiem un pastāvīgajām pārstāvniecībām nodokli samazina par 85 procentiem no summām, kas ziedotas budžeta iestādēm, valsts kapitālsabiedrībām, kuras veic Kultūras ministrijas deleģētas valsts kultūras funkcijas, kā arī Latvijas Republikā reģistrētām biedrībām, nodibinājumiem un reliģiskajām organizācijām vai to iestādēm, kurām piešķirts sabiedriskā labuma organizācijas statuss, vai citā Eiropas Savienības dalībvalstī vai Eiropas Ekonomikas zonas valstī, ar kuru Latvija ir noslēgusi konvenciju par nodokļu dubultās uzlikšanas un nodokļu nemaksāšanas novēršanu, ja šī konvencija ir stājusies spēkā, reģistrētai nevalstiskai organizācijai, kura darbojas Latvijas sabiedriskā labuma organizācijas nosacījumiem pielīdzināmā statusā saskaņā ar attiecīgās Eiropas Savienības dalībvalsts vai Eiropas Ekonomikas zonas valsts normatīvajiem aktiem. [↑](#footnote-ref-1)
2. 3 Reliģiskā darbība — nodošanās reliģijai vai ticībai, piekopjot kultu, izpildot reliģiskas vai rituālas ceremonijas un sludinot mācību. (Reliģisko organizāciju likuma 1.pants) [↑](#footnote-ref-2)
3. 5 (2) Ja sabiedriskā labuma organizācijas saņemto ziedojumu kopsumma kalendārajā gadā pārsniedz 12 minimālās mēneša darba algas, šai organizācijai ir pienākums ne mazāk kā 75 procentus no šīs kopsummas, ko veido attiecīgajā kalendārajā gadā izlietotie ziedojumi un ieņēmumi no tās saimnieciskās darbības, kurai piemēro nodokļu atvieglojumus, izlietot tikai tai sabiedriskā labuma darbības jomai, kura minēta lēmumā par sabiedriskā labuma organizācijas statusa piešķiršanu attiecīgajai organizācijai. [↑](#footnote-ref-3)
4. 6 “(1) Biedrībai un nodibinājumam ir tiesības **papilddarbības** veidā veikt saimniecisko darbību, kas saistīta ar sava īpašuma uzturēšanu vai izmantošanu, kā arī veikt citu saimniecisko darbību, lai sasniegtu biedrības un nodibinājuma mērķus.” [↑](#footnote-ref-4)
5. 7 Likuma “Par grāmatvedību” 2.pants: “Grāmatvedībā uzskatāmi atspoguļojami visi uzņēmuma saimnieciskie darījumi, kā arī katrs fakts vai notikums, kas rada pārmaiņas uzņēmuma mantas stāvoklī (turpmāk — saimnieciskie darījumi).” [↑](#footnote-ref-5)